Мин ошо хәл тураһында рация аша рота командирына хәбәр иттем. Ул, бер нимәгә ҡарамай, йөкмәтелгән бурысты үтәп сығырға ҡушты. Механик-водитель урынына үҙем ултырҙым. Беҙҙең экипаж заданиены намыҫ менән башҡарҙы. Әлбиттә, баяғы ЧП буйынса беҙҙе тикшерҙеләр. Тегеләр армия штабының юғары офицерҙары икән. Экспертиза уларҙың иҫерек булыуын билдәләгән, ҡайһыларының кеҫәләрендә спирт тултырылған шешәләр тапҡандар. Бер урында ҡамау эсендә ҡалған пехота полкы ҡанһырап, дошман менән үлемесле һуғыш алып бара, икенсе урында шул полкты ҡотҡарып ҡалыу өсөн бөтәһен дә эшләргә тейешле штаб офицерҙары эсеп, теттереп, күңел асып йөрөйҙәр. Шуны иҫәпкә алғандарҙыр, юғиһә мине, командир булараҡ, хәрби трибунал атырға уйлағайны. Барып сыҡманы. Шулай ҙа штраф батальонына ебәрҙеләр. Ә минең наводчик менән пушка ҡороусыны пехотаға күсерҙеләр...